अजमेर विकास प्राधिकरण के अध्यक्ष शिवशंकर हेड़ा ने विशेष प्रयास कर माकड़वाली रोड पर विजयराजे सिंधिया आवासीय योजना तैयार की है। विजयराजे राजस्थान की सीएम वसुंधरा राजे की माताजी हैं। चुंकि हेड़ा सीएम राजे की मेहरबानी से ही अध्यक्ष बने इसलिए पहला काम अजमेर में विजयराजे सिंधिया के नाम पर आवासीय काॅलोनी बनाना रहा। इस योजना के आवेदकों की लाॅटरी 19 अप्रैल को अजमेर के जवाहर रंगमंच के सभागार में निकाली गई। भले ही इस योजना को बनाने में अध्यक्ष हेड़ा की व्यक्तिगत महत्वकांक्षा रही, लेकिन राजनीतिक दृष्टि से यह महत्वपूर्ण कार्य हैं। आमतौर पर ऐसे कार्यों के समय सत्तारूढ़ राजनीतिक दलों के पदाधिकारी उपस्थित रहते हैं, लेकिन 19 अप्रैल को लाॅटरी निकालने के समय क्षेत्रीय भाजपा विधायक और प्रदेश के स्कूली शिक्षामंत्री वासुदेव देवनानी भी नहीं थे। यहां तक शहर की दूसरी मंत्री श्रीमती अनिता भदेल भी उपस्थित नहीं थीं। प्राधिकरण की सीमा में पुष्कर और किशनगढ़ विधानसभा क्षेत्र भी आते हैं, लेकिन इन दोनों क्षेत्रों के भाजपा विधायक भी नहीं आए। भाजपा के प्रमुख पदाधिकरी भी नहीं देखे गए। यहां तक इतने महत्वपूर्ण मौके पर प्राधिकरण के आयुक्त गौरव गोयल भी उपस्थित नहीं थे। हेड़ा ने अधीनस्थ अधिकारियों के साथ स्वयं ही लाॅटरी निकालने का काम किया। यानि हेड़ा अपनी ढफली अलग ही बजा रहे हैं। सवाल उठता है कि क्या हेड़ा इस योजना का श्रेय किसी दूसरे भाजपा नेता को नहीं देना चाहते? वैसे हेड़ा ने सीएम राजे के सामने यह दर्शाया है कि उनकी माताजी के नाम वाली योजना उन्होंने (हेड़ा) अपने ही दम पर की है और इससे पार्टी के विधायकों का कोई सहयोग नहीं है।